באלי זו מילה של ילדים

ובאלי להרגיש ילדה שוב

אבל החיים לקחו מאיתנו את האפשרות הזאת להיות עוד קצת, ילדים

ועדיין ארשה לעצמי להגיד

באלי שהרגע הזה יעבור

שכמו שעכשיו לא יחזור עוד פעם אחת אפילו

באלי שיגיע מחר וכשהוא יגיע אז מיד יגיע היום שאחריו

ושיום חמישי כבר יגיע לסוף וסופש ואז גם כבר שבוע חדש

באלי שבקיץ יהיו תכניות ובאלי לחכות להן כמו חלומות אבל כאלה שמתגשמים

וגם

שיגיעו מהר

ושעכשיו כבר ייגמר

באלי שהיום הזה ילך ואיתו כל העצב

ושאלך לישון והכל יסתדר

ואם גם עכשיו כבר כל כך גרוע אז הכל יכול להיות טוב יותר

אז אני רוצה כבר שיבואו

שיבואו הימים הטובים האלה שלהיות שמחה בהם יהיה יותר פשוט

שגם כשממש שמח אז יישאר ככה ולא תגיע העצבות

אבל אז מה נעשה? איך נדע שמשהו חסר…

אז אולי בכלל חשוב שנזכור תמיד בכל דבר בכל יום ובכל רגע

אבל בלי לרצות שהוא יעבור

אלא לתת לו פשוט להיות

ביום הזיכרון שרתי את ילד השדה עם חניכה שלי מכפר סאלד. ואני ניגנתי בגיטרה וכמובן שלטעמי לא טוב מספיק. לא כמוך.

אורי

אמנם במדרשה אין הרבה שדות

אבל היו חלומות ודברים להגשים

חברים לאסוף אנשים להכיר מוזיקה ליצור

ואדוות של טוּב ויופי להגדיל עוד ועוד.

גם אתה ילד השדה. שדה של אפשרויות בלתי נגמרות אופקים ולב פתוח.

אז מה אני אספר לך אורי? איך עברה השנה האחרונה?

הכל נשאר די אותו הדבר, קרבות בלתי פוסקים שלא עושים דבר מלבד להזיק.

ואני עוצרת ושואלת את עצמי שאלות כמו שאתה היית שואל- אבל למה בכלל לריב ולהתווכח? ועל מה אתם רבים בכלל?

אבל בשנה החולפת הפכנו אנחנו לחברים טובים יותר. אולי זה נשמע מוזר אבל אפילו בחיסרון שלך אתה כל כך נוכח.

לחיות כולנו יחד ואתה כבר לא… אין יותר מנותק מזה. איך לא עוצרים הכל?!

אבל לא עוצרים הכל. כי גם אתה רצית לעשות פרק משימה ואם לא חשבת ככה אז שתדע שאני חושבת שיכלת להיות הכי טוב בזה בעולם.

אורי העולם בלעדיך הוא לא אותו עולם.

אבל אני יודעת שאתה פה לידי, לידינו תמיד.

כי אם אאמין שלא, אהיה עצובה הרבה יותר.

ואפשר להגיד תמיד מה אם. זה בלתי נגמר.

ולעד אתהה מה אם ואיך.

אבל אתה עכשיו רחוק

מסתכל

מכוון את התנועה

מכוון את התמונה

מכוון את הצלילים מלמעלה ליצירת המופת שלך.

ואנחנו בינתיים מתגעגעים

מתגעגעים לרגעים שחלפו כאלה שלא יחזרו

למבט מהעיניים הכחולות והחיוך הגדול שלך

לדעת שגם אם קשה עכשיו תיכף יהיה בסדר

לשאלה מדוייקת להפליא שתיתן את התשובה שחיפשתי

אז אולי עכשיו

ברגע הזה

בא לי לשהות

לחכות

לא למהר לסיים

ולדעת שגם אם עכשיו קשה

תיכף יבוא רגע אחר ויהיה כבר טוב יותר.